游仙窟 


【唐】张文成 撰 



　  若夫积石山者，在乎金城西南，河所经也。《书》云：“导河积石，至于龙
门。”即此山是也。

　  仆从汧陇，奉使河源。嗟命运之迍邅，叹乡关之眇
邈。张骞古迹，十万里之波涛；伯禹遗踪，二千年之坂隥。深谷
带地，凿穿崖岸之形；高领横天，刀削岗峦之势。烟霞子细，泉石分明，实天上
之灵奇，乃人间之妙绝。目所不见，耳所不闻。

　  日晚途遥，马疲人乏。行至一所，险峻非常：向上则有青壁万寻，直下则有
碧潭千仞。古老相传云：“此是神仙窟也；人迹罕及，鸟路才通。每有香果琼枝
，天衣锡钵，自然浮出，不知从何而至。”余乃端仰一心，洁斋三日。缘细葛，
泝轻舟。身体若飞，精灵似梦。须臾之间，忽至松柏岩，桃华涧，香风触
地，光彩遍天。见一女子向水侧浣衣。

　  余乃问曰：“承闻此处有神仙之窟宅，故来祗候。山川阻隔，疲顿异常，欲
投娘子，片时停歇；赐惠交情，幸垂听许。”

　  女子答曰：“儿家堂舍贱陋，供给单疏，只恐不堪，终无吝惜。”

　  余答曰：“下官是客，触事卑微，但避风尘，则为幸甚。”遂止余于门侧草
亭中，良久乃出。

　　余问曰：“此谁家舍也？”

　　女子答曰：“此是崔女郎之舍耳。”

　　余问曰：“崔女郎何人也？”

　  女子答曰：“博陵王之苗裔，清河公之旧族。容貌似舅，潘安仁之外甥；气
调如兄，崔季珪之小妹。华容婀娜，天上无俦；玉体逶迤，人间少匹。辉
辉面子，荏苒畏弹穿；细细腰支，参差疑勒断。韩娥宋玉，见则愁生；绛树青琴，
对之羞死。千娇百媚，造次无可比方；弱体轻身，谈之不能备尽。”

　　须臾之间，忽闻内里调筝之声，仆因咏曰：

　  “自隐多姿则，欺他独自眠。故故将纤手，时时弄小弦。耳闻犹气绝，眼见
若为怜。从渠痛不肯，人更别求天。”

　  片时，遣婢桂心传语，报余诗曰：“面非他舍面，心是自家心；何处关天事，
辛苦漫追寻！”

　  余读诗讫，举头门中，忽见十娘半面，余即咏曰：“敛笑偷残靥，含羞露半
唇；一眉犹叵耐，双眼定伤人。”

　  又遣婢桂心报余诗曰：“好是他家好，人非著意人；何须漫相弄，几许费精
神。”

　  于时夜久更深，沉吟不睡，彷徨徙倚，无便披陈。彼诚既有来意，此间何能
不答！遂申怀抱，因以赠书曰：

　  “余以少娱声色，早慕佳期，历访风流，遍游天下。弹鹤琴于蜀郡，饱见文
君；吹凤管于秦楼，熟看弄玉。虽复赠兰解佩，未甚关怀；合卺横陈，何曾惬意！
昔日双眠；恒嫌夜短；今宵独卧，实怨更长。一种天公，两般时节。遥闻香气，
独伤韩寿之心；近听琴声，似对文君之面。向来见桂心谈说十娘，天上无双，人
间有一。依依弱柳，束作腰支；焰焰横波，翻成眼尾。才舒两颊，孰疑地上无华；
乍出双眉，渐觉天边失月。能使西施掩面，百遍烧妆；南国伤心，千回扑镜。洛
川回雪，只堪使叠衣裳；巫峡仙云，未敢为擎靴履。忿秋胡之眼拙，枉费黄金；
念交甫之心狂，虚当白玉。下官寓游胜境，旅泊闲亭，忽遇神仙，不胜迷乱。芙
蓉生於涧底，莲子实深；木栖出於山头，相思日远。未曾饮炭，肠热如烧；不忆
吞刃，腹穿似割。无情明月，故故临窗；多事春风，时时动帐。愁人对此，将何
自堪！空悬欲断之肠，请救临终之命。元来不见，他自寻常；无故相逢，却交烦
恼。敢陈心素，幸愿照知！若得见其光仪，岂敢论其万一！”

　  书达之后，十娘敛色谓桂心曰：“向来剧戏相弄，真成欲逼人。”

　　余更又赠诗一首，其词曰：

　  “今朝忽见渠姿首，不觉殷勤着心口；令人频作许叮咛，渠家太剧难求守。
端坐剩心惊，愁来益不平。看时未必相看死，难时那许太难生。沉吟坐幽室，相
思转成疾。自恨往还疏，谁肯交游密！夜夜空知心失眼，朝朝无便投胶漆。园里
华开不避人，闺中面子翻羞出。如今寸步阻天津，伊处留心更觅新。莫言长有千
金面，终归变作一抄尘。生前有日但为乐，死后无春更著人。只可倡佯一生意，
何须负持百年身？”

　  少时，坐睡，则梦见十娘，惊觉揽之，忽然空手。心中怅怏，复何可论！余
因乃咏曰：“梦中疑是实，觉后忽非真。诚知肠欲断，穷鬼故调人。”

　  十娘见诗，并不肯读，即欲烧却。仆即咏曰：“未必由诗得，将诗故表怜。
闻渠掷入火，定是欲相燃。”

　  十娘读诗，悚息而起。匣中取镜，箱里拈衣。袪服靓妆，当阶正履。

　  仆又为诗曰：“薰香四面合，光色两边披。锦障划然卷，罗帷垂半欹。红颜
杂绿黛，无处不相宜。艳色浮妆粉，含香乱口脂。鬓欺蝉鬓非成鬓，眉笑蛾眉不
是眉。见许实娉婷，何处不轻盈！可怜娇里面，可爱语中声。婀娜腰支细细许，
䁠䀨眼子长长馨。巧儿旧来镌未得，画匠迎生摸不成。相看未相识，
倾城复倾国。迎风帔子郁金香，照日裙裾石榴色。口上珊瑚耐拾取，颊里芙蓉堪
摘得。闻名腹肚已猖狂，见面精神更迷惑。心肝恰欲摧，踊跃不能裁。徐行步步
香风散，欲语时时媚子开。靥疑织女留星去，眉似姮娥送月来。含娇窈窕
迎前出，忍笑荌嫇返却回。”

　  余遂止之曰：“既有好意，何须却入？”然后逶迤回面，娅姹向前。

　  十娘敛手而再拜向下官，下官亦低头尽礼而言曰：“向见称扬，谓言虚假，
谁知对面，恰是神仙。此是神仙窟也！”

　  十娘曰：“向见诗篇，谓非凡俗，今逢玉貌，更胜文章。此是文章窟也！”

　　仆因问曰：“主人姓望何处？夫主何在？”

　  十娘答曰：“儿是清河崔公之末孙，适弘农杨府君之长子。就成大礼，随父
住于河西。蜀生狡猾，屡侵边境，兄及夫主，弃笔从戎，身死寇场，茕魂莫返。
儿年十七，死守一夫；嫂年十九，誓不再醮。兄即清河崔公之第五息，嫂即太原
公之第三女。别宅于此，积有岁年。室宇荒凉，家途翦弊。不知上客从何而至？”

　  仆敛容而答曰：“下官望属南阳，住居西鄂。得黄石之灵术，控白水之余波。
在汉则七叶貂蝉，居韩则五重卿相。鸣钟食鼎，积代衣缨；长戟高门，因循礼乐。
下官堂构不绍，家业沦胥。青州刺史博望侯之孙，广武将军钜鹿侯之子。不能免
俗，沉迹下寮。非隐非遁，逍遥鹏鷃之间；非吏非俗，出入是非之境。暂
因驱使，至于此间。卒尔干烦，实为倾仰。”

　　十娘问曰：“上客见任何官？”

　  下官答曰：“幸属太平，耻居贫贱。前被宾贡，已入甲科；后属搜扬，又蒙
高第。奉敕授关内道小县尉，见筦河源道行军总管记室。频繁上命，
徒想报恩。驰骤下寮，不遑宁处。”

　　十娘曰：“少府不因行使，岂肯相过？”

　  下官答曰：“比不相知，阙为参展，今日之后，不敢差违。”

　  十娘遂回头唤桂心曰：“料理中堂，将少府安置。”

　  下官逡巡而谢曰：“远客卑微，此间幸甚。才非贾谊，岂敢升堂！”

　  十娘答曰：“向者承闻，谓言凡客；拙为礼贶，深觉面惭。儿意相当，事须
引接。此间疏陋，未免风尘。入室不合推辞，升堂何须进退！”遂引入中堂。

　  于时金台银阙，蔽日干云。或似铜雀之新开，乍如灵光之且敞。梅梁桂栋，
疑饮涧之长虹；反宇雕甍，若排天之娇凤。水精浮柱，的〔白乐〕含星；云母饰
窗，玲珑映日。长廊四注，争施玳瑁之椽；高阁三重，悉用琉璃之瓦。白银为壁，
照耀于鱼鳞；碧玉缘阶，参差于雁齿。入穹崇之室宇，步步心惊；见傥阆之门庭，
看看眼碜。遂引少府升阶。

　　下官答曰：“客主之间，岂无先后？”

　　十娘曰：“男女之礼，自有尊卑。”

　　下官迁延而退曰：“向来有罪过，忘不通五嫂。”

　  十娘曰：“五嫂亦应自来，少府遣通，亦是周匝。”则遣桂心通，暂参屈五
嫂。十娘共少府语话，须臾之间，五嫂则至。罗绮缤纷，丹青暐晔。裙前
麝散，髻后龙盘。珠绳络彩衫，金薄涂丹履。

　  余乃咏曰：“奇异妍雅，貌特惊新。眉间月出疑争夜，颊上华开似斗春。细
腰偏爱转，笑脸特宜嚬。真成物外奇稀物，实是人间断绝人。自然能举止，
可念无比方。能令公子百重生，巧使王孙千回死。黑云裁两鬓，白雪分双齿。织
成绵袖麒麟儿，刺绣裙腰鹦鹉子。触处尽开怀，何曾有不佳！机关太雅妙，行步
绝娃〔女尸辛〕。傍人一一丹罗袜，侍婢三三绿线鞋。黄龙透入黄金钏，白燕飞
来白玉钗。”

　  相见既毕，五嫂曰：“少府跋涉山川，深疲道路，行途届此，不及伤神。”

　　下官答曰：“黾勉王事，岂敢辞劳！”

　  五嫂回头笑向十娘曰：“朝闻鸟鹊语，真成好客来。”

　　下官曰：“昨夜眼皮〔目闰〕，今朝见好人。”

　  既相随上堂。珠玉惊心，金银曜眼。五彩龙须席，银绣缘边毡；八尺象牙床，
绯绫帖荐褥。车渠等宝，俱映优昙之花；玛瑙真珠，并贯颇梨之线。文柏榻子，
俱写豹头；兰草灯芯，并烧鱼脑。管弦寥亮，分张北户之间；杯盏交横，列坐南
窗之下。各自相让，俱不肯先坐。

　　仆曰：“十娘主人，下官是客。请主人先坐。”

　  五嫂为人饶剧，掩口而笑曰：“娘子既是主人母，少府须作主人公。”

　　下官曰：“仆是何人，敢当此事！”

　　十娘曰：“五嫂向来戏语，少府何须漫怕！”

　　下官答曰：“必其不免，只须身当。”

　　五嫂笑曰：“只恐张郎不能禁此事。”

　  众人皆大笑。一时俱坐。即唤香儿取酒。俄尔中间，擎一大钵，可受三升已
来。金钗铜环，金盏银杯，江螺海蚌；竹根细眼，树瘿蝎唇；九曲酒池，十盛饮
器；觞则兕觥犀角，〔兀王〕〔兀王〕然置于座中；杓则鹅项鸭头，泛泛焉浮于
酒上。遣小婢细辛酌酒，并不肯先提。

　  五嫂曰：“张郎门下贱客，必不肯先提。娘子径须把取。”

　  十娘则斜眼佯嗔曰：“少府初到此间，五嫂会些频频相弄！”

　　五嫂曰：“娘子把酒莫嗔，新妇更亦不敢。”

　　酒巡到下官，饮乃不尽。五嫂曰：“胡为不尽？”

　　下官答曰：“性饮不多，恐为颠沛。”

　  五嫂骂曰：“何由叵耐！女婿是妇家狗，打杀无文。但终须倾使尽，莫漫造
众诸！”

　　十娘谓五嫂曰：“向来正首病发耶？”

　  五嫂起谢曰：“新妇错大罪过。”因回头熟视下官曰：“新妇细见人多矣，
无如少府公者；少府公乃是仙才，本非凡俗。”

　  下官起谢曰：“昔卓王之女，闻琴识相如之器量；山涛之妻，凿壁知阮籍为
贤人。诚如所言，不敢望德。”

　　十娘曰：“遣绿竹取琵琶弹，儿与少府公送酒。”

　  琵琶入手，未弹中间，仆乃咏曰：“心虚不可测，眼细强关情；回身已入抱，
不见有娇声。”

　  十娘应声即咏曰：“怜肠忽欲断，忆眼已先开；渠未相撩拨，娇从何处来？”

　  下官当见此诗，心胆俱碎。下床起谢曰：“向来唯睹十娘面，如今始见十娘
心；足使班婕妤扶轮，曹大家阁笔，岂可同年而语，共代而论哉！”请索笔砚，
抄写置于怀袖。

　  抄诗讫，十娘弄曰：“少府公非但词句妙绝，亦自能书。笔似青鸾，人同白
鹤。”

　  下官曰：“十娘非直才情，实能吟咏。谁知玉貌，恰有金声。”

　　十娘曰：“儿近来患嗽，声音不彻。”

　　下官答曰：“仆近来患手，笔墨未调。”

　　五嫂笑曰：“娘子不是故夸，张郎复能应答。”

　  十娘语五嫂曰：“向来纯当漫剧，元来无次第，请五嫂当作酒章。”

　  五嫂答曰：“奉命不敢，则从娘子；不是赋古诗云，断章取意，唯须得情，
若不惬当，罪有科罚。”

　  十娘即遵命曰：“关关雎鸠，在河之洲。窈窕淑女，君子好逑。”

　  次，下官曰：“南有〔谬，“木”旁〕木，不可休息。汉有游女，不可求思。”

　  五嫂曰：“折薪如之何？匪斧不克。娶妻如之何？匪媒不得。”

　  又次，五嫂曰：“不见复关，泣涕涟涟；既见复关，载笑载言。”

　  次，十娘曰：“女也不爽，士二其行。士也罔极，二三其德。”

　  次，下官曰：“谷则异室，死则同穴；谓余不信，有如〔日敫〕日。”

　  五嫂笑曰：“张郎心专，赋诗大有道理。俗谚曰：‘心欲专，凿石穿。’诚
能思之，何远之有！”

　  其时，绿竹弹筝。五嫂咏筝曰：“天生素面能留客，发意关情并在渠。莫怪
向者频声战，良由得伴乍心虚。”

　  十娘曰：“五嫂咏筝，儿咏尺八：‘眼多本自令渠爱，口少元来每被侵；无
事风声彻他耳，教人气满自填心。’”

　  下官又谢曰：“尽善尽美，无处不佳；此是下愚，预闻高唱。”

　  少时，桂心将下酒物来：东海鲻条，西山凤脯；鹿尾鹿舌，干鱼炙鱼；雁醢
荇菹，鹑〔谶，“月”旁〕桂糁；熊掌兔髀，雉〔月翠〕豺唇；百味五辛，谈之
不能尽，说之不能穷。

　　十娘曰：“少府亦应太饥。”唤桂心盛饭。

　　下官曰：“向来眼饱，不觉身饥。”

　  十娘笑曰：“莫相弄！且取双六局来，共少府公睹酒。”

　　仆答曰：“下官不能赌酒，共娘子赌宿。”

　　十娘问曰：“若为赌宿？”

　  余答曰：“十娘输筹，则共下官卧一宿；下官输筹，则共十娘卧一宿。”

　  十娘笑曰：“汉骑驴则胡步行，胡步行则汉骑驴，总悉输他便点。儿递换作，
少府公太能生。”

　  五嫂曰：“新妇报娘子，不须赌来赌去，今夜定知娘子不免。”

　　十娘曰：“五嫂时时漫语，浪与少府作消息。”

　　下官起谢曰：“元来知剧，未敢承望。”

　  局至，十娘引手向前，眼子盱〔目娄〕，手子腽〔月盾〕。一双臂腕，切我
肝肠；十个指头，刺人心髓。

　  下官因咏局曰：“眼似星初转，眉如月欲消，先须捺后脚，然后勒前腰。”

　  十娘则咏曰：“勒腰须巧快，捺脚更风流，但令细眼合，人自分输筹。”

　  须臾之间，有一婢名琴心，亦有姿首，到下官处，时复偷眼看，十娘欲似不
快。五嫂大语嗔曰：“知足不辱，人生有限。娘子欲似皱眉，张郎不须斜眼。”

　  十娘佯作色嗔曰：“少府关儿何事，五嫂频频相恼！”

　  五嫂曰：“娘子向来频盼少府，若非情想有所交通，何因眼咏朝来顿引？”

　　十娘曰：“五嫂自隐心偏，儿复何曾眼引！”

　　五嫂曰：“娘子不能，新妇自取。”

　　十娘答曰：“自问少府，儿亦不知。”

　  五嫂遂咏曰：“新华发两树，分香遍一林。迎风转细影，向日动轻阴。戏蜂
时隐见，飞蝶远追寻。承闻欲采摘，若个动君心？”

　　下官谓：“为性贪多，欲两华俱采。”

　  五嫂答曰：“暂游双树下，遥见两枝芳；向日俱翻影，迎风并散香。戏蝶扶
丹萼，游蜂入紫房。人今总摘取，各著一边厢。”

　　五嫂曰：“张郎太贪生，一箭射两垛。”

　　十娘则谓曰：“遮三不得一，觅两都卢失。”

　  五嫂曰：“娘子莫分疏，兔入狗突里，知复欲何如！”

　  下官即起谢曰：“乞浆得酒，旧来伸口，打兔得獐，非意所望。”

　  十娘曰：“五嫂如许大人，专拟调合此事。少府谓言儿是九泉下人，明日在
外处，谈道儿一钱不值。”

　  下官答曰：“向来承颜色，神气顿尽；又见清谈，心胆俱碎。岂敢在外谈说，
妄事加诸？忝预人流，宁容如此！伏愿欢乐尽情，死无所恨。”

　  少时，饮食俱到。薰香满室，赤白兼前，穷海陆之珍羞，备川原之果菜，肉
则龙肝凤髓，酒则玉醴琼浆。城南雀噪之禾，江上蝉鸣之稻。鸡〔谶，“月”旁〕
雉〔月霍〕，鳖醢鹑羹，椹下肥肫，荷间细鲤；鹅子鸭卵，照曜于银盘；麟脯豹
胎，纷纶于玉叠。熊腥纯白，蟹酱纯黄；鲜脍共红缕争辉，冷肝与青丝乱色。蒲
桃甘蔗，〔木＋而↑大↓〕枣石榴，河东紫盐，岭南丹橘；敦煌八子柰，青门五
色瓜；太谷张公之梨，房陵朱仲之李；东王公之仙桂，西王母之神桃；南燕牛乳
之椒，北赵鸡心之枣。千名万种，不可具论。

　  下官起谢曰：“予与夫人娘子，本不相识，暂缘公使，邂逅相遇。玉馔珍奇，
非常厚重，粉身灰骨，不能酬谢。”

　  五嫂曰：“亲则不谢，谢则不亲。幸愿张郎，莫为形迹。”

　  下官曰：“既奉恩命，不敢辞逊。”当此之时，气便欲绝，不觉转眼，时复
偷看十娘。

　　十娘曰：“少府莫看儿！”

　　五嫂曰：“还相弄！”

　  下官咏曰：“忽然心里爱，不觉眼中怜。未关双眼曲，直是寸心偏。”

　  十娘咏曰：“眼心非一处，心眼旧分离。直令渠眼见，谁遣报心知！”

　  下官咏曰：“旧来心使眼，心思眼即传。由心使眼见，眼亦共心怜。”

　  十娘咏曰：“眼心俱忆念，心眼共追寻。谁家解事眼，副著可怜心？”

　  于时五嫂遂向果子上作机警曰：“但问意如何，相知不在枣。”

　　十娘曰：“儿今正意密，不忍即分梨。”

　　下官曰：“忽遇深恩，一生有杏。”

　　五嫂曰：“当此之时，谁能忍柰！”

　　十娘曰：“暂借少府刀子割梨。”

　  下官咏刀子曰：“自怜胶漆重，相思意不穷。可惜尖头物，终日在皮中。”

　  十娘咏鞘曰：“数捺皮应缓，频磨快转多；渠今拔出后，空鞘欲如何！”

　  五嫂曰：“向来渐渐入深也。”即索棋局，共少府赌酒。下官得胜。

　　五嫂曰：“围棋出于智慧，张郎亦复太能。”

　  下官曰：“智者千虑，必有一失；愚者千虑，亦有一得。且休却。”

　　五嫂曰：“何为即休？”

　  下官咏曰：“向来知道径，生平不忍欺。但令守行迹，何用数围棋！”

　  五嫂咏曰：“娘子为性好围棋，逢人剧戏不寻思；气欲断绝先挑眼，既得速
罢即须迟。”

　  十娘见五嫂频弄，佯嗔不笑。余咏曰：“千金此处有，一笑待渠为；不望全
露齿，请为暂颦眉。”

　  十娘咏曰：“双眉碎客胆，两眼判君心。谁能用一笑，贱价买千金。”

　  当时有一破铜熨斗在于床侧，十娘忽咏曰：“旧来心肚热，无端强熨他。即
今形势冷，谁肯重相磨！”

　  下官咏曰：“若冷头面在，生平不熨空，即今虽冷恶，人自觅残铜。”众人
皆笑。十娘唤香儿为少府设乐，金石并奏，箫管间响。苏合弹琵琶，绿竹吹筚篥，
仙人鼓瑟，玉女吹笙。玄鹤俯而听琴，白鱼跃而应节。清音叨〔口兆〕，片时则
梁上尘飞；雅韵铿锵，卒尔则天边雪落。一时忘味，孔丘留滞不虚；三日绕梁，
韩娥余音是实。

　  十娘曰：“少府稀来，岂不尽乐！五嫂大能作舞，且劝作一曲。”亦不辞惮。
遂即逶迤而起，婀娜徐行。虫蛆面子，妒杀阳城；蚕贼容仪，迷伤下蔡。举手顿
足，雅合宫商；顾后窥前，深知曲节。欲似蟠龙宛转，野鹄低昂。回面则日照莲
花，翻身则风吹弱柳。斜眉盗盼，异种〔女音〕姑，缓步急行，穷奇造凿。罗衣
熠耀，似彩凤之翔云；锦袖纷披，若青鸾之映水。千娇眼子，天上失其流星；一
搦腰支，洛浦愧其回雪。光前艳后，难遇难逢；进退去来，希闻希见。两人俱起
舞，共劝下官。

　  下官遂作而谢曰：“沧海之中难为水，霹雳之后难为雷。不敢推辞，定为丑
拙。”遂起作舞。桂心〔口至〕〔口至〕然低头而笑。

　　十娘问曰：“笑何事？”

　　桂心曰：“笑儿等能作音声。”

　　十娘曰：“何处有能？”

　　答曰：“若其不能，何因百兽率舞？”

　  下官笑曰：“不是百兽率舞，乃是凤凰来仪。”一时大笑。

　　五嫂谓桂心曰：“莫令曲误！张郎频顾。”

　　桂心曰：“不辞歌者苦，但伤知音稀。”

　  下官曰：“路逢西施，何必须识！”遂舞，著词曰：“从来巡绕四边，忽逢
两个神仙。眉上冬天出柳，颊中旱地生莲。千看千处妩媚，万看万种〔女便〕妍。
今宵若其不得，剩命过与黄泉。”又一时大笑。

　  舞毕，因谢曰：“仆实庸才，得陪清赏，赐垂音乐，惭荷不胜。”

　  十娘咏曰：“得意似鸳鸯，情乖若胡越。不向君边尽，更知何处歇！”

　  十娘曰：“儿等并无可收采，少府公云‘冬天出柳，旱地生莲’，总是相弄
也。”

　　下官答曰：“十娘面上非春，翻生柳叶。”

　　十娘应声曰：“少府头中有水，那不生莲华？”

　　下官笑曰：“十娘机警，异同著便。”

　　十娘答曰：“得便不能与，明年知有何处？”

　  于时砚在床头，下官因咏笔砚曰：“摧毛任便点，爱色转须磨。所以研难竟，
良由水太多。”

　  十娘忽见鸭头铛子，因咏曰：“嘴长非为嗍，项曲不由攀。但令脚直上，他
自眼双翻。”

　　五嫂曰：“向来大大不逊，渐渐深入也。”

　  于时乃有双燕子，梁间相逐飞。仆因咏曰：“双燕子，联翩几万回。强知人
是客，方便恼他来。”

　  十娘咏曰：“双燕子，可可事风流。即令人得伴，更亦不相求。”

　  酒巡到十娘，下官咏酒杓子曰：“尾动惟须急，头低则不平。渠今合把爵，
深浅任君情。”

　  十娘咏盏曰：“发初先向口，欲竟渐伸头；从君中道歇，到底即须休。”

　  下官翕然起谢曰：“十娘词句，事尽入神；乃是天生，不关人学。”

　  五嫂曰：“张郎新到，无可散情，且游后园，暂适怀抱。”

　  其时园内：杂果万株，含青吐绿；丛花四照，散紫翻红。激石鸣泉，流岩凿
磴。无冬无夏，娇莺乱于锦枝；非古非今，花鲂跃于银池。婀娜蓊茸，清冷
〔风瑟〕〔风日〕；鹅鸭分飞，芙蓉间出。大竹小竹，夸渭南之千亩；花合花开，
笑河阳之一县。青青岸柳，丝条拂于武昌；赫赫山杨，箭干稠于董泽。

　  余乃咏花曰：“风吹遍树紫，日照满池丹。若为交暂折，擎就掌中看。”

　  十娘咏曰：“映水俱知笑，成蹊竟不言。即今无自在，高下任渠攀。”

　  下官即起谢曰：“君子不出游言，意言不胜再；娘子恩深，请五嫂等各制一
篇。”

　  下官咏曰：“昔时过小苑，今朝戏后园。两岁梅花匝，三春柳色繁。水明鱼
影静，林翠鸟歌喧。何须杏树岭，即是桃花源。”

　  十娘咏曰：“梅蹊命道士，桃涧伫神仙。旧鱼成大剑，新龟类小钱。水湄唯
见柳，池曲且生莲。欲知赏心处，桃花落眼前。”

　  五嫂咏曰：“极目游芳苑，相将对花林。露净山光出，池鲜树影沉。落花时
泛酒，歌鸟惑鸣琴。是时日将夕，携樽就树阴。”

　  当时，树上忽有一李子落下官怀中，下官咏曰：“问李树，如何意不同？应
来主手里，翻入客怀中？”

　  五嫂即报诗曰：“李树子，元来不是偏，巧知娘子意，掷果到渠边。”

　  于时，忽有一蜂子飞上十娘面上，十娘咏曰：“问蜂子：蜂子太无情，飞来
蹈人面，欲似意相轻？”下官代蜂子答曰：“触处寻芳树，都卢少物华，试从香
处觅，正值可怜花。”众人皆拊掌而笑。

　  其时，园中忽有一雉，下官命弓箭射之，应弦而倒。五嫂笑曰：“张郎才器，
乃是曹植天然。今见武功，又复子南夫也。今共娘子相配，天下惟有两人耳。”

　  十娘因见射雉，咏曰：“大夫巡麦陇，处子习桑间。若非由一箭，谁能为解
颜？”

　  仆答曰：“心绪恰相当，谁能护短长；一床无两好，半丑亦何妨。”

　　五嫂曰：“张郎射长垛如何？”

　  仆答曰：“且得不阙事而已。”遂射之，三发皆绕遮齐，众人称好。

　  十娘咏弓曰：“平生好须弩，得挽即低头。闻君把提快，更乞五三筹。”

　  下官答曰：“缩干全不到，抬头则大过。若令脐下入，百放故筹多。”

　  于时，日落西渊，月临东渚。五嫂曰：“向来调谑，无处不佳；时既曛黄，
且还房室。庶张郎共娘子安置。”

　  十娘曰：“人生相见，且论杯酒，房中小小，何暇匆匆！”遂引少府向十娘
卧处：屏风十二扇，画障五三张，两头安彩幔，四角垂香囊；槟榔豆蔻子，苏合
绿沉香，织文安枕席，乱彩叠衣箱。相随入房里，纵横照罗绮，莲花起镜台，翡
翠生金履；帐口银虺装，床头玉狮子，十重蛩〔马巨〕毡，八叠鸳鸯被；数个袍
裤，异种妖娆；姿质天生有，风流本性饶；红衫窄裹小撷臂，绿袂帖乱细缠腰；
时将帛子拂，还投和香烧；妍华天性足，由来能装束；敛笑正金钗，含娇累绣褥；
梁家妄称梳发缓，京兆何曾画眉曲。

　  十娘因在后，沉吟久不来。余问五嫂曰：“十娘何处去，应有别人邀？”

　  五嫂曰：“女人羞自嫁，方便待渠招。”言语未毕，十娘则到。

　  仆问曰：“旦来披雾，香处寻花，忽遇狂风，莲中失藕。十娘何处漫行来？”

　  十娘回头笑曰：“星留织女，遂处人间；月待〔女亘〕娥，暂归天上。少府
何须苦相怪！”

　  于时两人对坐，未敢相触，夜深情急，透死忘生。仆乃咏曰：“千看千意密，
一见一怜深。但当把手子，寸斩亦甘心。”

　  十娘敛色却行。五嫂咏曰：“他家解事在，未肯辄相嗔。径须刚捉著，遮莫
造精神。”

　  余时把著手子，忍心不得。又咏曰：“千思千肠热，一念一心焦。若为求守
得，暂借可怜腰。”十娘又不肯，余捉手挽，两人争力。

　  五嫂咏曰：“巧将衣障口，能用被遮身。定知心肯在，方便故邀人。”

　  十娘失声成笑，婉转入怀中。当时腹里癫狂，心中沸乱。又咏曰：“腰支一
遇勒，心中百处伤。但若得口子，余事不承望。”

　  十娘嗔咏曰：“手子从君把，腰支亦任回。人家不中物，渐渐逼他来。”

　  十娘曰：“虽作拒张，又不免输他口子。”口子郁郁，鼻似薰穿，舌子芬芳，
颊疑钻破。

　  五嫂咏曰：“自隐风流到，人前法用多。计时应拒得，佯作不禁他。”

　　十娘曰：“昔日曾经自弄他，今朝并悉从人弄。”

　  下官起，谘请曰：“十娘有一思事，亦拟申论，犹自不敢即道，请五嫂处分。”

　　五嫂曰：“但道！不须避讳。”

　  余因咏曰：“药草俱尝遍，并悉不相宜。惟须一个物，不道自应知。”

　  十娘答咏曰：“素手曾经捉，纤腰又被将。即今输口子，余事可平章。”

　  下官敛手而答曰：“向来惶惑，实畏参差。十娘怜悯客人，存其死命，可谓
白骨再肉，枯树重花。伏地叩头，殷勤死罪。”

　  五嫂因起谢曰：“新妇曾闻：线因针而达，不因针而〔隐，“纟”旁〕；女
因媒而嫁，不因媒而亲。新妇向来专心为勾当，已后之事，不敢预知。娘子安稳，
新妇向房卧去也。”

　  于时夜久更深，情急意密。鱼灯四面照，蜡烛两边明。十娘即唤桂心，并呼
芍药，与少府脱靴履，叠袍衣，阁幞头，挂腰带。然后自与十娘施绫被，解罗裙，
脱红衫，去绿袜。花容满目，香风裂鼻。心去无人制，情来不自禁。插手红〔衤
军〕，交脚翠被。两唇对口，一臂支头。拍搦奶房间，摩挲髀子上。一啮一快意，
一勒一伤心，鼻里〔疒＋酸去“酉”〕〔疒虎〕，心中结缭。少时眼华耳热，脉
胀筋舒。始知难逢难见，可贵可重。俄顷中间，数回相接。谁知可憎病鹊，夜半
惊人；薄媚狂鸡，三更唱晓。遂则披衣对坐，泣泪相看。

　  下官拭泪而言曰：“所恨别易会难，去留乖隔，王事有限，不敢稽停。每一
寻思，痛深骨髓。”

　  十娘曰：“儿与少府，平生未展，邂逅新交，未尽欢娱，忽嗟别离，人生聚
散，知复如何！”因咏曰：“元来不相识，判自断知闻，天公强多事，今遣若为
分！”

　  仆乃咏曰：“积愁肠已断，悬望眼应穿。今宵莫闭户，梦里向渠边。”

　  少时，天晓已后，两人俱泣，心中哽咽，不能自胜。侍婢数人，并皆嘘唏，
不能仰视。

　  五嫂曰：“有同必异，自惜攸然；乐尽哀生，古来常事。愿娘子稍自割舍。”
下官乃将衣袖与娘子拭泪。十娘乃作别诗曰：“别时终是别，春心不值春。羞见
孤鸾影，悲看一骑尘。翠柳开眉色，红桃乱脸新。此时君不在，娇莺弄杀人。”

　  五嫂咏曰：“此时经一去，谁知隔几年！双凫伤别绪，独鹤惨离弦。怨起移
酲后，愁生落醉前。若使人心密，莫惜马蹄穿。”

　  下官咏曰：“忽然闻道别，愁来不自禁。眼下千行泪，肠悬一寸心。两剑俄
分匣，双凫忽异林。殷勤惜玉体，勿使外人侵。”

　  十娘小名琼英，下官因咏曰：“卞和山未斫，羊雍地不耕。自怜无玉子，何
日见琼英？”

　  十娘应声咏曰：“凤锦行须赠，龙梭久绝声。自恨无机杼，何日见文成？”

　  下官瞿然，破愁成笑。遂唤奴曲琴，取“相思枕”留与十娘，以为记念。因
咏曰：“南国传椰子，东家赋石榴。聊将代左腕，长夜枕渠头。”

　  十娘报以双履，报诗曰：“双凫乍失伴，两燕还相属。聊以当儿心，竟日承
君足。”下官又遣曲琴取“扬州青铜镜”，留与十娘，并赠诗曰：“仙人好负局，
隐士屡潜观。映水菱光散，临风竹影寒。月下时惊鹊，池边独舞鸾。若道人心变，
从渠照胆看。”

　  十娘又赠手中扇，咏曰：“合欢游璧水，同心侍华阙。飒飒似朝风，团团如
夜月。鸾姿侵雾起，鹤影排空发。希君掌中握，勿使恩情歇！”

　  下官辞谢讫，因遣左右取“益州新样锦”一匹，直奉五嫂，因赠诗曰：“今
留片子信，可以赠佳期。裁为八幅被，时复一相思。”

　  五嫂遂抽金钗送张郎，因报诗曰：“儿今赠君别，情知后会难。莫言钗意小，
可以挂渠冠。”

　  更取“滑州小绫子”一匹，留与桂心、香儿数人共分。桂心已下，或脱银钗，
落金钏，解帛子，施罗巾，皆自送张郎曰：“好去。若因行李，时复相过。”香
儿因咏曰：“大夫存行迹，殷勤为数来。莫作浮萍草，逐浪不知回！”

　  下官拭泪而言曰：“犬马何识，尚解伤离；鸟兽无情，由知怨别。心非木石，
岂忘深恩！”

　  十娘报咏曰：“他道愁胜死，儿言死胜愁。愁来百处痛，死去一时休。”又
咏曰：“他道愁胜死，儿言死胜愁。日夜悬心忆，知隔几年秋。”

　  下官咏曰：“人去悠悠隔两天，未审迢迢度几年？纵使身游万里外，终归意
在十娘边。”

　  十娘咏曰：“天涯地角知何处，玉体红颜难再遇！但令翅羽为人生，会些高
飞共君去。”

　　下官不忍相看，忽把十娘手子而别。

　  行至二三里，回头看数人，犹在旧处立。余时渐渐去远，声沉影灭，顾瞻不
见，恻怆而去。行到山口，浮舟而过。夜耿耿而不寐，心茕茕而靡托。既怅恨于
啼猿，又凄伤于别鹄。饮气吞声；天道人情，有别必怨，有怨必盈。去日一何短
，来宵一何长！比目绝对，双凫失伴，日日衣宽，朝朝带缓。口上唇裂，胸间气
满，泪脸千行，愁肠寸断。端坐横琴，涕血流襟，千思竞起，百虑交侵。独颦眉
而永结，空抱膝而长吟。望神仙兮不可见，普天地兮知余心；思神仙兮不可得，
觅十娘兮断知闻；欲闻此兮肠亦乱，更见此兮恼余心。
 
